Edvards Smiltēns

Edvards Smiltēns (dzimis ) ir latviešu jurists un politiķis. Strādājis vairākos Saeimas sasaukumos un Rīgas domē, ievēlēts 14. Saeimā no apvienības "Apvienotais saraksts". No 2022. gada 1. novembra līdz 2023. gada 20. septembrim E. Smiltēns bija Saeimas priekšsēdētājs. Šobrīd ir Latvijas Reģionu apvienības valdes priekšsēdētājs, iepriekš pārstāvējis partijas "Sabiedrība citai politikai" un "Vienotība".

 Biogrāfija 

 Izglītība 
No 1990. līdz 2003. gadam E. Smiltēns mācījās Rīgas Franču licejā, ieguva pamata un vidējo izglītību. No 2003. līdz 2006. gadam studējis Latvijas Universitātē, kļuvis par sociālo zinātņu bakalauru tiesību zinātnē. Tad līdz 2009. gadam turpinājis studēt LU un ieguvis profesionālo maģistra grādu un jurista kvalifikāciju.

Pārvalda latviešu, franču, angļu un krievu valodu.

 Profesionālā darbība 
No 2002. gada jūnija līdz septembrim strādājis "Lattelekom" par Korporatīvās komunikāciju daļas Mārketinga attīstības nodaļas projekta vadītāja asistentu. Tad pārgājis strādāt uz SIA "Reklāmas aģentūra BALTI", kur sākotnēji bijis projektu vadītājs, no 2005. gada februāra — jurists un no 2006. gada februāra — izpilddirektors. Amatā bijis līdz 2008. gada martam. No 2007. gada jūnija līdz 2009. gada jūlijam bijis "EKO Fonda" valdes loceklis, savukārt kopš 2007. gada oktobra ir valdes loceklis juridiskajā birojā "Smiltēns & Grīnbergs".

 Politiskā darbība 
E. Smiltēns atzinis, ka politikā iesaistījās tāpēc, ka Saeimai bija ļoti zems sabiedrības uzticības reitings. Kandidējis 2009. gada Saulkrastu novada domes vēlēšanās no partijas "Sabiedrība citai politikai" saraksta, taču netika ievēlēts. No 2009. gada līdz 2010. gada oktobrim bija neatkarīgā 9. Saeimas deputāta Aigara Štokenberga palīgs. "Sabiedrība citai politikai" valdes loceklis.

2010. gadā E. Smiltēns kandidēja Saeimas vēlēšanās, tika ievēlēts 10. Saeimā Vidzemes vēlēšanu apgabalā no "Vienotības" saraksta. Saeimā E. Smiltēns bija "Vienotības" frakcijas priekšsēdētāja Dzintara Zaķa vietnieks. Darbojās Tautsaimniecības, agrārās, vides un reģionālās politikas komisijā, kā arī Eiropas lietu komisijā.

Ārkārtas 11. Saeimas vēlēšanās kandidēja ar 7. numuru "Vienotības" sarakstā Vidzemes apgabalā un tika ievēlēts 11. Saeimā. No 2011. gada 1. novembra līdz 2014. gada 22. janvārim bija Zemkopības ministrijas parlamentārais sekretārs.

2014. gadā kandidēja Saeimas vēlēšanās, tomēr netika ievēlēts. Par 12. Saeimas deputātu kļuva Laimdotas Straujumas vietā uz laiku, kamēr viņa pildīja Ministru prezidentes pienākumus. Decembrī tika apstiprināts Izglītības un zinātnes ministrijas parlamentārā sekretāra amatā, ko pildīja līdz 2016. gada martam.

2017. gada vasarā, kad partija "Vienotība" piedzīvoja krīzi, E. Smiltēns tika izvirzīts par vienu no pretendentiem uz partijas vadītāja vietu, tomēr 19. augustā viņš paziņoja, ka izstājas no partijas un tās Saeimas frakcijas.Smiltēns pamet «Vienotību» LSM

2017. gadā izveidoja organizāciju "Sabiedrība par labām pārmaiņām" (vēlāk kļuva par "Sabiedrību centriskai politikai"), taču, organizācijai kļūstot par Latvijas Reģionu apvienības (LRA) sadarbības partneri, E. Smiltēns tika ievēlēts LRA valdē. No Latvijas Reģionu apvienības kandidēja 13. Saeimas vēlēšanās, taču saraksts nesaņēma pietiekamu vēlētāju atbalstu, lai iekļūtu Saeimā. Tāpat LRA nesaņēma pietiekamu vēlētāju atbalstu 2019. gada Eiropas Parlamenta vēlēšanās.

2020. gada Rīgas domes ārkārtas vēlēšanās kandidēja no Nacionālās apvienības un Latvijas Reģionu apvienības kopīgā saraksta un tika ievēlēts Rīgas domē, pēc tam kļūstot par Rīgas domes priekšsēdētāja vietnieku.

Saeimas vēlēšanās 2022. gada rudenī E. Smiltēns tika ievēlēts 14. Saeimā no apvienības "Apvienotais saraksts". No 2022. gada 1. novembra līdz 2023. gada 20. septembrim pildījia Saeimas priekšsēdētāja pienākumus. Amatu zaudēja pēc tam, kad, apstiprinot Evikas Siliņas valdību, "Apvienotais saraksts" palika opozīcijā, un par Saeimas priekšsēdētāju ievēlēja Daigu Mieriņu. E. Smiltēns vietu parlamenta prezidijā gan saglabāja, jo tika ievēlēts Saeimas sekretāra amatā.

 Atsauces 

 Ārējās saites 

 Edvarda Smiltēna mājaslapa


Kategorija:1984. gadā dzimušie
Kategorija:Sabiedrības citai politikai politiķi
Kategorija:"Vienotības" politiķi
Kategorija:Latvijas Reģionu apvienības politiķi
Kategorija:10. Saeimas deputāti
Kategorija:11. Saeimas deputāti
Kategorija:12. Saeimas deputāti
Kategorija:14. Saeimas deputāti
Kategorija:Saeimas priekšsēdētāji
Kategorija:Latvijas parlamentārie sekretāri
Kategorija:Rīgas domes deputāti (2020—2025)
Kategorija:Latvijas juristi
Kategorija:Latvijas Universitātes absolventi